khistorydata/jeongjo-sjw-relations huggingface dataset:
정조 5년
辛丑九月初五日卯時。上詣景慕宮。展拜入侍時。行都承旨嚴璹。左承旨徐有防。右承旨李在學。左副承旨趙時偉。記事官趙興鎭李祖承金鳳顯。別兼春秋林錫喆。以次序立訖。上具翼善冠袞龍袍。出宜春門至乘輿所。通禮跪告乘輿。上乘輿。由月覲門入日瞻門。詣降輿所。通禮跪告降輿。上降輿。上曰。閣臣今無陪班之人。諸臣問安。置之。上入齋室。少頃。出齋室詣板位。通禮跪告殿下再拜。上展拜畢。奉審後還入齋室。少頃。上出齋室。至乘輿所。通禮跪告乘輿。上乘輿。由日瞻門入月覲門。由宜春門還內。諸臣以次退出。
정조 5년
辛丑九月初五日辰時。上御喜雨亭。承旨時原任閣臣入侍時。左承旨徐有防。左副承旨趙時偉。右副承旨金宇鎭。同副承旨徐鼎修。記事官趙興鎭金鳳顯。別兼春秋林錫喆。前一直提學鄭民始。前二直提學徐浩修。一直提學沈念祖。二直提學鄭志儉。直閣金載瓚。戶曹參判姜世晃。尙衣主簿曺允亨。以次進伏訖。上曰。今日當盡畫否。民始曰。今方出衣樣矣。上曰。施彩何當爲之乎。民始曰。衣樣出後。自今夕始可施彩矣。上曰。故相閔鼎重。故判書李德壽。故相李宜顯畫像持入。鳳顯持入。上覽後命還給。上曰。今此御容摹寫時入參諸臣。依故事中先畫勳臣像之規。各出一本。可也。命畫師出本。命退。諸臣以次退出。
정조 5년
辛丑九月初五日初更。上御誠正閣。坐直承旨入侍時。左承旨徐有防。記事官趙興鎭金鳳顯。別兼春秋鄭東浚。以次進伏訖。上命讀洪忠道殺獄錄啓。有防讀奏。上命鳳顯曰。近日金吾開坐不爲云。其委折知入。鳳顯承命出。回奏曰。判義禁不爲出令。故不得爲之云矣。上曰。不爲出令委折。知入。鳳顯承命出。回奏曰。自今月初一日至今日。而或値齋日。或有故未得出令云矣。上曰。皆以草記擧行事。分付。命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學奉命在外。左副承旨金尙集坐直。右副承旨趙時偉坐直。同副承旨沈有鎭坐。注書趙興鎭仕李祖承仕直。事變假注書李萬榮仕。
정조 5년
傳于徐有防曰。禮房承旨馳詣受香所。奉審摘奸以來。
정조 5년
趙時偉啓曰。禁衛大將李敬懋。御營大將李昌運。以東南關王廟獻官。受香出去時。所授命召。仍佩往來事。命下矣。將兵之任。不可一刻無摠察之人。何以爲之。敢稟。傳曰。都提調摠察事。從事官發牌聽傳敎。
정조 5년
以副修撰徐有成牌不進罷職傳旨。傳于趙時偉曰。只推。
정조 5년
以江原監司金憙狀啓。三陟金太守査啓。過時不得擧行。惶恐待罪事。傳于趙時偉曰。勿待罪事。回諭。
정조 5년
沈有鎭。以纂輯廳言啓曰。列朝實錄抄出。今已告訖。纂輯之役。依分授草記擧行。而郞廳各一人。使之往來考準。其外郞廳宗簿正李運彬。軍資監正朴聖泰。正言崔烜。副司果李敬一尹東晩李日運。竝爲減下。堂郞直宿。自今日撤罷之意。敢啓。傳曰。知道。
정조 5년
金尙集。以弘文館言啓曰。新除授副修撰徐有成。自鄕上來云。卽爲牌招察任。何如。傳曰。允。
정조 5년
趙時偉。以義禁府言啓曰。時囚皆以草記照律事。命下矣。時囚罪人具壽漢段。本府議啓內。莫重正稅。不能趁期上納。揆以公法。極爲慢忽。其違越定限之罪。在所難免罪。取考律文。則續大典漕轉條有曰。發船過限則該邑守令奪告身。大明律不應爲條有曰。凡不能得爲而爲之。事理重者。杖八十。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。具壽漢杖八十收贖。奪告身三等。放送。尹㬦段。傳旨內。苟無情勢。日事違召。重宰之所不敢爲者。況堂下侍從乎。此等處關係國綱。推考罪。取考律文。則大明律違令條有曰。凡違令者。笞五十。名例有曰。犯私罪。笞五十解見任。別敍。大典推斷條有曰。犯枉法受贓外。笞杖竝收贖云矣。尹㬦笞五十收贖。解見任別敍。放送。朴文絅段。傳旨內。莫重殿試。不爲待令。事極可駭罪。朴天俊段。傳旨內。拿處罪。取考律文。則大明律不應爲條有曰。凡不能得爲而爲之者。笞四十。名例有曰。犯私罪。笞四十。附過還職。大典推斷條有曰。犯枉法受贓外。笞杖竝收贖云矣。朴文絅朴天俊等。各笞四十收贖。竝附過還職。任希簡段。江原監司金憙狀啓內璿閣事體。何等重大。而旣已親自奉審。則何不仔細看審。而若是過報。滲漏諸處。亦何不報。雖椽木等小材。固不敢以無頉。謂之有頉。況樑柱等巨材乎。樑柱外有頉處。只可略略修補。而該府使所報。則雖曰。樑柱有頉。實則本不腐傷。雖曰。可以修補。而實則無異改建。人之所見。固難盡同。豈料其全不詳審於莫重之地者。至於此甚乎。諸處滲漏之痕。一見可知。而亦不枚報。則其所奉審之初不仔細。於此可見。揆以事體。萬萬未安罪。取考律文。則大明律擅造作條有曰。若營造計料。申請財物及人工多少不實者。笞五十。不應爲條有曰。凡不應得爲而爲之。事理重者。杖八十。名例有曰。二罪俱發。以重者論。大典推斷條有曰。犯私罪。杖八十。奪告身三等。犯枉法受贓外。笞杖竝收贖云矣。任希簡。從重論。杖八十收贖。奪告身三等。放送。申鴻周段。傳旨內。何待査問。知而不請。不知而不請。均之爲罪。設置承傳窠。不能檢飭下位之罪。殆有甚於下位之不請標信。令該府從重勘處罪。金始采段。傳旨內。莫重巡監軍單子。不善擧行。令該府從重勘處罪。取考律文。則大明律不應爲條有曰。凡不應得爲而爲之。事理重者。杖八十。大典推斷條有曰。犯私罪杖八十。奪告身三等。犯枉法受贓外。笞杖竝收贖云矣。申鴻周金始采等。各杖八十收贖。奪告身三等。放送。閔膺世段。傳旨內。江都以保障重地。島內所出之穀物。勿許越海。本是法禁。而威脅面任。誘致船漢。再次潛運庄穀六十餘石。曾經外臺之人。乃效土豪武斷之習。冒犯法禁。若是無難。此而置之。來頭之弊。有不可勝言。令該府拿問稟處罪。取考律文。則大明律制書有違條有曰。凡奉制書有所施行。而違者杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。閔膺世。杖一百收贖。告身盡行追奪。放送。鄭宇朋段。洪忠監司李崇祜狀啓內。莫重編配罪人。不能嚴飭防守。定配罪人朴萬永。去六月日逃還本土。同月二十六日物故。當該配所官。宜有其罪。而其逃亡日子之泛以六月日報來者。亦極疎忽罪。取考律文。則大明律徒流人逃條有曰。主守不覺失囚者。一名杖六十。百日內能自捕得。或他人捕得。若囚已死。皆免罪。不應爲條有曰。凡不應得爲而爲之者。笞四十。名例有曰。犯私罪。笞四十。附過還職。大典推斷條有曰。犯枉法受贓外。笞杖竝收贖云矣。鄭宇朋笞四十收贖。附過還職。羅處大段。傳旨內。拿處罪。取考律文。則大明律造作不如法條有曰。凡造作不如法者。笞四十。名例有曰。犯私罪笞四十。附過還職。大典推斷條有曰。犯枉法受贓外。笞杖竝受贖云矣。羅處大笞四十收贖。附過還職。黃泰彦段。全羅監司朴祐源狀啓內還穀糶糴。法意何等嚴重。而守令不善典守。奸吏惟意偸弄。一倉留庫中虛留之數。至爲六百四十四石之多。事之痛駭。莫此爲甚。而矇不檢察。致此虛留罪。取考律文。則大明律錢糧互相覺察條有曰。凡倉庫官吏庫子斗級。皆得互相覺察。若係官錢糧。已出倉庫而失覺察者。杖一百。大典推斷條有曰。犯私罪。杖一百決杖。告身盡行追奪。先朝受敎內。王府決杖者。代以金贖矣。黃泰彦杖一百收贖。告身盡行追奪。而前以他罪。徒二年半。定配於江原道金化縣生昌驛。仍前罪目。還發配所。而依例發遣府書吏押送。何如。傳曰。允。如有功儀者。各減一等。其中尹㬦之先罷後拿者。以附過還職照律。不但輕重倒置而已。此等照律。前所未見。判堂從重處分。所謂律官。凡於照律之際。不無看勢低仰之弊。事之痛駭。莫此爲甚。向以此等之罪。指名定配。則飭敎未幾。又復若此。尤極無狀。當該律官。令該曹各別嚴繩。以懲日後。擧行形止草記。又如黃泰彦。以前任守令事。前罪未了。前罪踵發。纔竄更拿。凡今幾次。不可以事屬適會而歇治。且如一二所犯。亦甚駭然。徒年以定配照律放送。
정조 5년
金尙集。以刑曹言啓曰。因義禁府草記。罪人尹㬦照律草記。當該律官。令該曹各別嚴繩。擧行形止草記事。命下矣。取考律文。則對制及奏事上書詐不以實條有曰。奏事詐不以實者。杖一百。徒三年。律官張德麟。依此律施行。杖則收贖後。洪忠道公山縣定配所。發配之意。敢啓。傳曰。知道。今番則姑令配亦收贖。
정조 5년
領中樞府事金尙喆箚曰。伏以。臣於今日。竊擬承命入侍矣。二昨筵退後。自來本病。觸冷添感。諸症隨㞃。見方宛轉叫楚。此際藥院恩命。義不可辭遜。而不但目下病狀之無以自力。衰姿癃形。尙何供劇之可論乎。方當輪直之時。有不敢一日虛帶。玆不得不短箚自列。伏乞聖明。亟賜變通。以幸公私焉。取進止。答曰。省箚具悉卿懇。愼節自可勿藥。卿須安心勿辭。益加將攝。仍傳曰。此批答遣史官傳諭于領府事。
정조 5년
修撰姜彝正疏曰。伏以。仙寢祗謁。碑閣歷臨。感日月之重回。伸羹墻之聖慕。鑾輿穩旋。中外蹈抃。如臣無似。特蒙收召之異渥。獲參陪扈之邇班。私心榮感。曷有其極。仍伏念。臣本以空疎之姿。濫叨論思之職。一再承膺。補蔑絲毫。尋常愧恧。已不勝言。而猥陳乞養之私。幸荷錫類之仁。獲除南邑。將毋之官。闔門感祝。酬報無地。惟期夙宵自勉。隨事殫誠。以爲一半分自效之圖矣。奉職無狀。處事疎迂。致有莫重罪囚逃躱之事。論其所坐。合被大何。而聖度天大。曲垂恕諒。畢竟薄勘。秪遞告身。臣旣惶且感。以罪爲榮。歸伏田廬。只自訟愆。千萬不自意。曾未數朔。特垂記識之眷。遽侈甄收之命。罪名由拘。一皆蕩滌。恩諭馹召。聯翩繼降。臣手奉除旨。感泣交橫。不知負罪賤臣。何以得此於聖明也。臣於是。不遑他顧。蒼黃登途。陪班纔回。旋卽持被。粗效奔走之義。少伸瞻覲之誠。而追惟宿愆。尙切悚恧。自顧匪據。終難蹲冒。且於此際。得接家信。則臣之八耋偏母。宿疾奄奄之中。又添寒感。食飮專却。症情危惡。專人來報。促臣歸覲。臣自聞此報。方寸煎灼。按住不得。玆敢忙投短章。徑尋鄕路。伏乞天地父母。俯垂鑑諒。亟鐫臣職。以便救護。仍治臣罪。以肅朝綱。千萬切祝。踏啓字。
정조 5년
辛丑九月初六日辰時。上御喜雨亭。承旨時原任閣臣入侍時。左承旨徐有防。左副承旨趙時偉。右副承旨金宇鎭。同副承旨徐鼎修。記事官趙興鎭金鳳顯。別兼春秋林錫喆。前一直提學鄭民始。前二直提學徐浩修。一直提學沈念祖。二直提學鄭志儉。直閣金載瓚。戶曹參判姜世晃。尙衣主簿曺允亨。以次進伏訖。上曰。今日則已畢畫乎。民始曰。施彩亦當於明再明間告成。而粧䌙之役。亦當費了數三日矣。上曰。然則十三日。未及奉安耶。浩修念祖等曰。十三日間。似可告成矣。上命入領敦寧李溵及故判書金鎭圭。故相金陽澤畫像。上覽後。命還給。命退。諸臣以次退出。
정조 5년
辛丑九月初六日二更二點。上御誠正閣。左副承旨入侍時。左副承旨金尙集。記事官李祖承趙錫晦金鳳顯。以次進伏訖。上曰。日記今已抄出。卷帙之多少。果何如乎。尙集曰。不過一百四十餘張矣。上曰。寶鑑已爲就緖。誠以爲幸。自中廟朝已有此議。而未及有成矣。今番纂輯之成。實非偶然矣。尙集曰。自列朝未遑之典。今幾就成。我聖上繼述之聖意。臣不勝欽頌之忱矣。臣聞外間之言。則今番寶鑑之成。多欲印出云矣。上曰。國朝寶鑑爲三卷。宣廟寶鑑爲四卷。肅廟寶鑑爲七卷。先朝寶鑑亦爲八卷。而列朝寶鑑。又爲十許卷。則卷帙浩多。殆過三十餘卷。似難印出矣。上曰。嶺南水災。挽近所無。承旨亦有聞之耶。尙集曰。臣亦聞之。而高靈陜川兩邑外。被災不甚大段云矣。上曰。沿海民政。極甚可悶。此不可不念矣。仍命書生鰒進上除減傳敎。書至半。上曰。此可爲民惠之道乎。尙集曰。我聖上憂民之念。至有此除減之下敎。臣不勝欽頌。而此則惟正之貢。而民弊不至大段。且有後日蠲恤之典。不無難繼之患矣。上曰。當有商量下敎。此傳敎。置之。仍命退。承史以次退出。
정조 5년
行都承旨嚴璹藥院進。左承旨徐有防坐。右承旨李在學奉命在外。左副承旨金尙集坐直。右副承旨趙時偉坐。同副承旨沈有鎭坐直。注書趙興鎭仕李祖承仕直。事變假注書李萬榮仕。
정조 5년
以十一日輪對。取稟。傳于沈有鎭曰。爲之。
정조 5년
趙時偉。以訓鍊都監言啓曰。都監分授都城北岳東邊體城二間半頹圮處。今已畢築。女墻仍爲始役。把守軍兵。依例撤罷之意。敢啓。傳曰。知道。
정조 5년
沈有鎭。以義禁府言啓曰。時囚罪人具壽漢任希簡申鴻周金時采等。各杖八十收贖。奪告身三等。尹㬦笞五十收贖。解見任別敍。朴文絅朴天俊鄭守朋羅處大等。各笞四十收贖。附過還職。閔膺世杖一百收贖。告身盡行追奪。黃泰彦杖一百收贖。告身盡行追奪。江原道金化縣生昌驛。還發配所事草記批旨內。如有功議者。各減一等。黃泰彦徒年。以定配照律放送事。命下矣。具壽漢。慶恩府院君外孫云。議減一等。杖七十收贖。奪告身二等。任希簡。祖守迪。揚武原從功臣。全昌尉異姓五寸親云。功議各減一等。杖六十收贖。奪告身一等。申鴻周。八代祖磼。扈聖功臣云。功減一等。杖七十收贖。奪告身二等。金始采。養七代祖朴忠敬。扈聖原從功臣云。功減一等。杖七十收贖。奪告身二等。朴天俊。達城尉異姓五寸親云。議減一等。笞三十收贖。閔膺世。十代祖孝曾。靖國功臣全昌尉異姓五寸親云。功議各減一等。杖八十收贖。奪告身三等。黃泰彦。杖一百收贖。告身盡行追奪。咸鏡道德源府定配。而前罪目中。添書於今番罪目。依例發遣府書吏押送配所。朴文絅鄭守朋羅處大等。無功議云。而尹㬦段。更爲照律以入之意。敢啓。傳曰。知道。
정조 5년
辛丑九月初七日辰時。上御喜雨亭。承旨時原任閣臣入侍時。左承旨徐有防。左副承旨趙時偉。右副承旨金宇鎭。同副承旨徐鼎修。記事官趙興鎭金鳳顯。別兼春秋林錫喆。前一直提學鄭民始。前二直提學徐浩修。一直提學沈念祖。二直提學鄭志儉。直閣金載瓚。戶曹參判姜世晃。尙衣主簿曺允亨。以次進伏。上曰。畫役今至何境耶。民始曰。明日始可施彩於玉色矣。上曰。卿等之鎭日監董。勞則勞矣。而畫役何太遲乎。民始等曰。莫重之事。專以詳愼爲主。故自致如此。而不勝惶悶矣。命入故相南九萬畫像。御覽後還給。命退。諸臣以次退出。
정조 5년
行都承旨嚴璹藥院進。行左承旨李敬養坐直。右承旨徐有防坐。左副承旨李在學奉命在外。右副承旨金尙集坐直。同副承旨趙時偉坐。注書趙興鎭仕李祖承仕直。事變假注書李萬榮仕。
정조 5년
李敬養啓曰。明日常參經筵。取稟。傳曰。停。
정조 5년
李敬養啓曰。抄啓文臣親臨製述。以初九日爲之事。命下矣。處所以何處爲之乎。敢稟。傳曰。春塘臺爲之。
정조 5년
傳于趙時偉曰。關西年分狀啓來到。次對明日爲之。
정조 5년
趙時偉啓曰。明日次對。兩司當爲進參。除在外外。未肅拜。呈告人員。竝待開門牌招。以爲入侍之地。何如。傳曰。允。
정조 5년
金尙集啓曰。臣與同副承旨沈有鎭伴直矣。同副承旨沈有鎭。今方遞差。伴直無人。右副承旨趙時偉。卽爲牌招入直。何如。傳曰。前望單子入之。
정조 5년
傳于金尙集曰。政官待明朝牌招開政。
정조 5년
傳于趙時偉曰。弘文提學待開門牌招。
정조 5년
備忘記。日昨本府草記批旨。有終當處分之敎。且値明日賓對。仍有政命。判義禁李衍祥。越俸一等。此重臣之政牌之無端屢違。囚供之無故不捧。前後非止一再。無義可據。有傷國體。近來此等事。足見群下慢忽之一端。政院察飭。
정조 5년
領中樞府事金尙喆箚曰。伏以臣於諸司兼帶。猶且淟涊至此。況今保護之地。何敢爲無端祈免之計。而誠以衰病難强。冒膺無路。昨上疾痛之章。未蒙體諒之恩。迫隘悚悶。靡所容措。顧臣病狀。旣無可强之勢。目今院直。決非暫曠之時。非不知一直瀆擾之萬萬惶恐。而引日虛帶。亦萬萬不安。又不得不申控情懇。伏乞聖明。俯垂鑑燭。重勘臣違慢之罪。使朝綱肅而私分安焉。取進止。答曰。省箚具悉卿懇。卿之精力。無減於强壯時。一時無妄。固知不日勿藥。然猶連事敦迫。殊乖禮敬之方。所辭藥院都提擧之任。許副。卿須安心勿辭。加意愼攝。仍傳曰。此批答。遣史官傳諭于領府事。
정조 5년
辛丑九月初八日辰時。上御喜雨亭。承旨時原任閣臣入侍時。左承旨徐有防。左副承旨趙時偉。右副承旨金宇鎭。同副承旨徐鼎修。記事官趙興鎭金鳳顯。別兼春秋林錫喆。前一直提學鄭民始。前二直提學徐浩修。一直提學沈念祖。二直提學鄭志儉。直閣金載瓚。戶曹參判姜世晃。尙衣主簿曺允亨。以次進伏。上詣書香閣。覽衣樣及坐榻畫本。敎曰。榻樣頗少矣。民始曰。榻上當畫椅子。故製樣如此矣。上曰。再明則可以粧䌙耶。念祖曰。再明似無未及之慮。而唐糊姑未精滑矣。命退。諸臣以次退出。
정조 5년
行都承旨嚴璹藥院直。行左承旨李敬養坐直。右承旨徐有防坐直。左副承旨李在學奉命在外。右副承旨金尙集坐。同副承旨趙時偉坐。注書趙興鎭仕直李祖承藥院直。事變假注書李萬榮仕。
정조 5년
徐有防啓曰。弘文提學李命植牌不進推考傳旨。今方捧入。而九日製命下之後。如是違牌。不卽承膺。事甚未安。更卽牌招。何如。傳曰。允。
정조 5년
徐有防啓曰。弘文提學李命植。旣已承牌。藝文提學金熤。一體牌招。同參考試。何如。傳曰。允。
정조 5년
李敬養啓曰。吏曹判書李衍祥牌不進推考傳旨。今方捧入。而特敎開政之下。如是違牌。不卽擧行。事甚未安。參判未差。參議沈念祖內閣進。開政無人。判書李衍祥。更卽牌招。何如。傳曰。允。
정조 5년
有政。吏批。行判書李衍祥進。參判未差。參議沈念祖內閣進。行左承旨李敬養進。以金夏材爲吏曹參判。李敬一爲修撰。鄭弘淳爲內局都提調。鄭民始爲內局提調。
정조 5년
兵批。判書李性源進。參判鄭昌聖病。參議兪恒柱入直進。參知金宇鎭病。同副承旨趙時偉進啓曰。南兵使今當差出。而擬望之人乏少。同道守令。竝擬。何如。傳曰。允。以宋益休爲訓鍊主簿。朴瀅爲武兼。具台休爲文殊別將。李漢豐爲南兵使。副護軍金廷遇。副司直李在協沈有鎭尹冕東。副司果姜彝正。
정조 5년
以大司諫李義行。正言崔烜。持平洪文泳牌不進罷職傳旨。傳于李敬養曰。只推。
정조 5년
傳于徐有防曰。科次入侍。
정조 5년
趙時偉。以備邊司言啓曰。今日次對。堂上懸病。至於五員之多。雖未知病勢輕重之果如何。而特敎來會之下。事體道理。極爲未安。懸病堂上。一倂從重推考。卽爲牌招。使之進參。何如。傳曰。允。
정조 5년
李敬養。以禁衛營言啓曰。本營哨官李重賢。受由過限。依例汰去之意。敢啓。傳曰。知道。
정조 5년
徐有防。以弘文館言啓曰。副修撰徐有成。旣有只推之命。卽爲牌招察任。何如。傳曰。允。
정조 5년
李敬養。以義禁府言啓曰。穩城前府使金漢謙拿囚之意。敢啓。傳曰。捧供以聞。
정조 5년
又以義禁府言啓曰。開城府前經歷金敬之拿囚之意。敢啓。傳曰。捧供以聞。
정조 5년
辛丑九月初九日辰時。上御暎花堂。抄啓文臣製述次對同爲入侍時。領議政徐命善。行知中樞府事具善復。判尹李命植。兵曹判書李性源。刑曹判書金魯鎭。咸春君李昌運。行副司直徐有隣。行副司直李柱國。行訓鍊院都正李敬懋。修撰朴天行。行左承旨李敬養。右承旨徐有防。右副承旨金尙集。同副承旨趙時偉。記事官趙興鎭。事變假注書李萬榮。編修官張顯慶。別兼春秋林錫喆。以次進伏訖。命善曰。日氣冷濕。此時聖體。若何。上曰。一樣矣。時偉曰。今日賓對。兩司諸臺或違牌或在外。無進參之人。玉堂上番李時秀。以抄啓文臣應製。修撰朴天行。以下番替參矣。上曰。唯。上曰。吏判事。實未可知也。苟不欲行公。則自初撕捱。容或可也。而旣赴前日之政。又違今日之召。乍出乍入。太涉郞當。其可成說耶。大抵近來朝著之間。慢忽成風。違傲爲事。至於三牌而視同尋常。此亦紀綱所在。寧不慨然。未知向日開政後。有何別般事故耶。命善曰。無一事可引之端。而如是違牌。前後處義。誠甚郞當矣。有防曰。抄啓文臣中李宗燮。以臺啓方張。不得進參。李錫夏。以身病猝劇。不得入來云矣。上曰。唯。試官判府事李徽之。前提學黃景源。前直閣李秉模金宇鎭徐鼎修。率應製文臣。行四拜禮訖。以次進伏。上命有防書傳敎曰。同副承旨持此題。與弘文提學偕往泮宮。試取以來。上曰。同副承旨及弘文提學進前。時偉命植進前。上曰。今日是重陽。故節製有命。而所下御題。有正副二件。慮或儒生中。有逢宿構者矣。兩題中擇而懸之宜矣。命植曰。二題俱好。而正件尤好。儒生輩似無宿構者。雖或有之。亦不過賦表而已。至於制誥之文。則必無私作矣。且古今異宜。體制懸殊。雖有私作之遇。亦不合於時尙之用矣。上曰。卿等從集春門進去。收券則限以巳時。儒生則使之別坐。書冊亦爲嚴禁。入門數卽爲知入。可也。時偉命植承命出。上曰。抄啓製述試官。持懸題紙進前。秉模進伏。上命書七言四韻詩題菊花須揷滿頭歸。押花。限當刻。命善曰。此平安監司金華鎭分等狀啓也。江界等十邑置之尤甚。平壤等十六邑置之之次。定州等十六邑置之稍實仍以爲。新舊還之一時竝督。其勢誠難。毋論尤甚之次稍實。今年當捧舊還。特許停退。黍粟告歉。實無本色準捧之勢。尤甚邑折半之次邑三分一。以相當精實穀。準折代捧。待明秋還作本色。稍實邑尤甚面里。限五分一竝許代穀。推奴徵債。依前防塞。京外徒流。限明年勿定配所於尤甚邑事。請令廟堂稟旨分付矣。分等依狀請施行代捧分數。雖似稍過。而所請者只是黍粟。準折許代。不過一時推移之事。何必靳持。竝與推奴徵債之防塞。徒流配所之勿定。亦依狀請施行。至於舊還停退。頃於嶺南。出自特恩。諸道若視此爲例。擧有希覬之望。則許多積逋。更無收殺之期。狀內所請置之。待分排行會。期於畢捧之意。分付。何如。上曰。依爲之。至於舊還停退事。卿言雖出於守經之意。今年本道年事。旱澇爲災。無異南北。依狀請許施。可也。出擧條上曰。吏判事極爲非矣。無一毫可據之義。而公然如是者。豈不乖常乎。判府事知其委折否。徽之曰。揆以處義。實無所據。而意者求遞之心存於中。故召命之下。如是違牌矣。上曰。三牌之後。始乃入來。則不但去就之郞當。此亦關堂陛之屑越。況今日政命。爲擬都提擧。則事面尤重。無義違召。豈不慨然乎。雖不進參於賓對。暫出開政。亦何難耶。且以大體言之。天官之長。有難數遞。何可輕易遞改耶。命善曰。聖敎至當矣。命善曰。卽見統制使具明謙狀本。漂壓民戶結構之資。一時爲急。今番風落木中。爲先烙給云矣。丁酉年御營大將李昌運爲統制使時。以先爲烙給事。廟堂至於請罷。數年間本營事例。豈有不知之理。而此等非難處。亦不致謹。其所犯科。若是容易。近來帥臣專擅之習。誠非細憂。見今嶺南迎送之弊。不可不念。故姑不請重勘。而統制使具明謙。爲先從重推考。風落木則旣已烙給者。雖不必還推。其餘數爻。一一摘奸從實修報之意。嚴飭分付。何如。上曰。依爲之。出擧條命善曰。洪樂性鄭尙淳。旣已敍用。還差備局句管之任。何如。上曰。鄭尙淳之樂院擧行。洪樂性之政事注擬。俱有顚錯之失。而收敍屬耳。備堂還差。無已太速。姑置之宜矣。命善曰。各道年分。今將次第上來。句管之任。不可不備。關西句管堂上。行議政府左參贊金鍾秀差下。海西句管堂上。兵曹判書李性源差下。何如。上曰。依爲之。出擧條命善曰。大提學金鍾秀。除拜已至一旬。迄無動靜。揆以事體。殊甚未安。令政院各別催促。使之斯速上來。何如。上曰。依爲之。出擧條命善曰。豐川漂民出送事。盛京禮部咨文出來矣。今番節使。便當爲謝恩。而令槐院爲先撰出回咨。定禁軍給馬下送于灣府。使之傳于鳳城將處。以爲轉送盛京之地。何如。上曰。依爲之。出擧條上曰。考覽各道完決文書。則果皆善爲之矣。自前凡大文案。則有一番經眼於大臣後擧行之例。故當自政院下之。卿等輪見。可也。性源曰。忠壯將三員俱在外。見今忠翊將連爲替直。事體苟艱。在外人員。竝改差。何如。上曰。依爲之。出擧條命書榻敎曰。左承旨先入侍後謝恩。命善曰。南兵使見方有窠。而無可合之人。誠甚難處矣。上曰。可合者有何人耶。命善曰。只有李聖師南益祥二人而已矣。上曰。將臣其奏之。有何可合人否。善復曰。臣亦思量。實難其人。會寧之於南閫。相距不遠。以會寧府使移拜則似爲便好。而會寧之代。亦難其人矣。上曰。人苟可合則從好爲之。亦何妨耶。上曰。泮宮場中。幾已懸題否。命善曰。想已懸題而開做矣。上曰。圓點儒生爲百餘人乎。命善曰。未滿百數。收券似不過六七十張矣。上曰。文臣收券催促。上曰。諸文臣呈券之際。第次易知。收券時混圇作軸。可也。命諸試官進前考券。鼎修讀至三天試券。命善徽之曰。此詩誠善作。似可壓軸矣。上曰。然矣。句作警發。氣象亦繁麗矣。命善曰。起句頸聯。俱極穎發。而至於第二聯莫道秋容渾淡泊。却敎霜鬢劇繁華之句。非但體格之圓典。亦可見氣象之遠大矣。上曰。誠然矣。大體言之。則全篇圓滿。詞華映發。儘奇才矣。命善等曰。藻華之美。句語之緊。誠非泛然。可謂出羣之才矣。鼎修讀至四天試券。命善等曰。此詩亦善製矣。句作之精遒。意象之典雅。誠美矣。上曰。然矣。果亦善製矣。此兩詩俱可謂合作。書以同等。欲使之比較。諸試官之意。何如。兵判秋判亦爲取看。俱陳所見。可也。命善徽之等曰。二詩俱好。而三天尤勝。論以優劣。不可爲同等矣。性源魯鎭等曰。三天之作。逈然超勝。同等則似不可矣。命三天詩批四句。四天詩批三句。五天詩批二句。考諸試券畢。命坼封。鄭東浚爲三上。金載瓚爲三中。李時秀爲三下。命善曰。當刻之限。不過俄頃。而所作如是。誠奇才矣。臣於頃日涵仁亭比較時。已知其文藝之敏且贍。而今又見之。益驗其奇才矣。上曰。鄭東浚詞表之才。誠其所長矣。上曰。節製儒生收券。使之催促。上曰。試券畢到後當殿座。右副承旨與史官。姑爲退留臺上。仍命退。諸臣以次退出。
정조 5년
辛丑九月初九日午時。上御喜雨亭。時原任閣臣戶曹判書禮兵房承旨入侍時。戶曹判書鄭民始。前二直提學徐浩修。一直提學沈念祖。二直提學鄭志儉。前直閣金宇鎭徐鼎修。直閣金載瓚。前待敎徐龍輔鄭東浚。戶曹參判姜世晃。右承旨徐有防。同副承旨趙時偉。記事官趙興鎭金鳳顯。別兼春秋林錫喆。尙衣主簿曺允亨。以次進伏訖。上曰。御容摹寫之役。十二日齋宿前。其可告成耶。民始曰。其前似當告成矣。上曰。連爲催促。十一日間粧䌙好矣。民始曰。十二日則似可粧䌙矣。上曰。今日應製中前待敎之詩。最爲善製。句語之警發。氣象之華麗。頗有可觀。儘是奇才矣。民始曰。誠如聖敎。今日之作。眞可謂得意之作矣。大體苕華之映發。意象之超遠。極是奇才矣。有防曰。第二聯尤是傑句。而氣象有可觀者矣。上曰。然矣。上曰。菊製儒生收券爲幾許。如有先捧者。使四館所官員。先爲持來之意。分付。如過巳時。卽爲掩帳事。亦爲分付於試所承旨。賤臣承命出回入。民始曰。御眞奉安時。自前或有櫃子入盛之例。今亦以櫃子奉安。而若値曝曬之時。則始爲展奉。似好矣。且伏念。曝曬之節。一月一次。恐太煩。一年二次。恐太簡。臣意則以四仲朔擧行。恐宜矣。上曰。然則以櫃子奉安。好矣。有防曰。藥院事。誠可悶矣。都提調未差。提調今日病不仕進。只副提調在院。事體極爲苟艱。提調徐有慶。卽爲牌招。何如。上曰。依爲之。出擧條上曰。試券先捧者入之。賤臣承命出持入。上曰。限後試券。亦爲捧入。而收券字次。依例書塡。大司成畢捧以來事。分付。賤臣承命出回入。有防曰。藝文提學金熤牌不進推考傳旨。今方捧入。而捧券旣畢。考試在卽。更爲牌招。何如。上曰。依爲之。出擧條以藝文提學金熤牌不進傳旨。命書傳敎曰。無端違牌。極涉未安。違牌勿爲呼望。更卽牌招。牌去來催促。上曰。科次當於誠正閣爲之。試所承旨及提學。退待於協陽門。命退。諸臣以次退出。
정조 5년
辛丑九月初九日申時。上御誠正閣。九日製科次入侍。右承旨同爲入侍時。弘文館提學李命植。藝文館提學金熤。對讀官李時秀朴天行鄭東浚徐龍輔。右承旨徐有防。同副承旨趙時偉。記事官李祖承金鳳顯。別兼春秋林錫喆。以次進伏訖。上曰。限前收券。何以至少耶。前或有二十張之時。而今不過十五張云。何爲而然乎。命植曰。似是題難之致矣。上曰。徐有慶何不入來乎。有防曰。有實病云矣。命書傳敎曰。內局提調有實𧏮云。許遞。今日政差出。上曰。帳後軸則今已日晩。藝文提學分考。如有善做文字。拔出合考。可也。上曰。六天製作。其精緊矣。命植曰。題是錫土姓。而六天能做題意矣。上曰。帳後亦有抄出者乎。熤曰。實無可合抄出者矣。上曰。然則十五張內。可以考出矣。上曰。金夏材待令乎。有防曰。已爲待令矣。試券畢考後。上曰。昨年九日製謄錄持入。賤臣承命持入。上曰。金夏材入侍。鳳顯承命出。與吏參金夏材偕入進伏。命試官先退。又命夏材進前。上曰。畫像入來。展掛。可也。夏材曰。畫像有肅廟朝御製贊文矣。上起御座。命鳳顯奉展。又命夏材奉讀御製訖。上曰。先卿旣經師傅。頃見遺像。心甚愴然。文集則自前師傅文集。朝家皆爲印出。今已修整乎。夏材曰。先臣在世時有撰次者。而未及釐正矣。上曰。卷數幾何。夏材曰。可爲十許卷矣。上曰。尤菴集續集。不可不釐正矣。栗谷全書則如朱子大全。而至於先正文集。大失體格。年譜亦爲不入矣。夏材曰。續集卷帙浩多。難爲取捨矣。上曰。釐正之際。不可不先立其大本。經禮問答及雖至知舊間祭文。分綱立目。彙分類次。以有條例。可也。先正出處事業。至爲卓越。而以文集觀之。實無可知之道矣。夏材曰。然矣。命夏材先退。命書傳敎曰。九日製居首三下進士柳譚直赴會試。之次進士沈商鎭給二分。草三下生員李遇濟依昨年例紙筆墨賜給。命退。承史以次退出。
정조 5년
行都承旨嚴璹藥院直。行左承旨李敬養坐。右承旨徐有防坐。左副承旨李在學奉命在外。右副承旨金尙集坐直。同副承旨趙時偉坐直。注書趙興鎭仕李祖承病。假注書趙愆德藥院直。事變假注書李萬榮仕。
정조 5년
李敬養啓曰。注書李祖承病代。假注書趙愆德。姑令仍察廳任。何如。傳曰。允。
정조 5년
傳于李敬養曰。時囚皆令今日捧供。
정조 5년
傳于趙時偉曰。日寒如此。禁府時囚。照律放送後草記。
정조 5년
趙時偉。以義禁府言啓曰。日寒如此。禁府時囚照律放送後草記事。命下矣。時囚罪人金敬之段。傳旨內。自賣之法。不但止於己身而已。壓良爲賤。法禁至嚴。向日傳敎。何等申複。則飭墨未乾。冤訴沓至。國有紀綱。寧有是也。旣在該府。始不檢戢。特敎行査。末乃漫漶。事之痛駭。莫此爲甚。令該府拿來嚴加勘律罪。取考律文。則大明律不應爲條有曰。凡不應得爲而爲之。事理重者。杖八十。對制上書詐不以實條有曰。凡對制及奏事上書。詐不以實者。杖一百徒三年。名例有曰。二罪俱發。以重者論。大典推繼條有曰。犯私罪杖一百以上。決杖。告身盡行追奪。老少廢疾收贖條有曰。凡年七十以上。犯流罪以下。收贖云矣。金敬之從重論。杖一百。徒三年。以年七十二。收贖。而告身盡行追奪。放送。金漢謙段。咸鏡監司鄭元始狀啓據刑曹粘目內。罪人和福逃還本土。旣在於乙未閏十月。則伊後府使等。不卽督還。一任抛置。至使罪人仍以物故者。論其罪狀。不可無懲罪取考律文。則大明律徒流人逃條有曰。主守及押解人不覺失囚者。一名杖六十。大典推繼條有曰。犯私罪。扙六十。奪告身一等犯枉法受贓外。笞杖竝收贖云矣。金漢謙杖六十收贖。奪告身一等。放送之意。敢啓。傳曰。知道。有功議者。各減一等。
정조 5년
趙時偉。以兵曹言啓曰。今此冬至兼謝恩使一行赴燕時。所把驛馬。必須前期分定。然後可無窘急之患。應把驛馬四十五匹內。洪忠道八匹。全羅道十匹。慶尙道二十匹。來十月十五日京中逢點。江原道四匹。咸鏡道三匹。同月二十日。直送安州逢點事。各道監司處。行移。何如。傳曰。允。
정조 5년
又以義禁府言啓曰。時囚罪人尹㬦段。傳旨內。苟無情勢。日事違召。重宰之所不敢爲者。況堂下侍從乎。此等處關係國綱。推考罪。取考律文。則大明律不應爲條有曰。凡不應得爲而爲之。事理重者。杖八十。大典推繼條有曰。犯私罪杖八十。奪告身三等。犯枉法受贓外。笞杖竝收贖云矣。尹㬦杖八十收贖。奪告身三等之意。敢啓。傳曰。旣勘之律。豈可更勘。此草記置之。
정조 5년
判府事鄭存謙箚曰。伏以。臣昨伏承內局恩命。且惶且感。曷敢不竭蹶承膺。而顧臣年來癃病。又添日前寒感。蓋其形殻雖存。眞元積敗。一經失汗。痰眩隨發。狗馬賤疾。有不敢猥煩。夙夜在公。實無以自力。當此輪直之日。尤不容暫時虛縻。玆不得不冒控短箚。伏乞聖慈。俯垂鑑諒。亟賜變通。仍治臣瀆擾之罪。以肅朝綱。以安私分焉。取進止。答曰。省箚具悉卿懇。美痒極用悶慮。卿其安心勿辭。俟少間卽起造朝。仍傳曰。此批答遣史官傳諭于鄭判府事。
정조 5년
左參贊金鍾秀疏曰。伏以。臣猥叨分外之職。敢控由中之懇。及伏承聖批。辭旨過隆。不準所請。臣奉讀感愧。繼以惶懍。罔知所以自措也。噫臣才短文拙。素乏聞望。中涉蔭塗。晩占倖第。凡於文墨之選。初非意想所及。而一自遭逢聖明。猝然盜竊淸華。節次推升。以至于今日。則朝廷名器之汚辱。於是乎無餘地矣。昔人所謂天下可笑事者。殆若爲臣準備語。八方笑罵。緃欲從他。臣心內愧。寧不自知。況臣自從前歲乞養。未嘗一日供仕。雖其一二肅命。適在入覲之日。而筵退復路。未或少須臾濡滯。此上下所共知也。今於第一淸銜。赫然照爛人耳目者。敢生忽地呈身之計。則是其行止之胡亂。廉恥之倒喪。不惟有辱文苑。亦將貽羞朝紳。堂堂聖明。安用如許文衡爲哉。臣之母病。纔經重痁。又添新感。寢食減阻。氣息凘綴。臣方左右扶護。不遑外事。而第伏念。文衡重任。本不容虛委草莽。況今寶鑑跋文製進事急。倘不及早變通。恐致臨時狼狽。玆敢屢瀆之誅。申暴必辭之義。伏乞聖明。曲垂鑑察。將臣新授大提學之任。亟行刋汰。使物情無至久駭。仍勘臣方命之罪。以昭法紀焉。臣無任屛營祈懇之至。答曰。省疏具悉。跋文製進。事係時急。卿其勿辭。從遠上來行公。
정조 5년
左參贊金鍾秀疏曰。伏以臣於千萬夢寐之外。忽伏奉三館新授之命。臣駭懍慙恧。置身無地。洪惟我國家。右文爲治。分建弘文藝文二館于禁中。以黼黻皇猷。潤色太平。又置成均館。以敎國子。而文治之具。於是乎畢張。凡官于三館者。皆峻選也。況摠三館而爲之長者。其選當何如也。是以列朝以來。最重斯選。得其人則數十年不易其人。不得其人則闕焉。其難愼可知也。雖人才代降。不逮古昔。而方今聖明在上。文敎大興。詞學之臣。磊落相望。若臣者。少不劬書。長益懶廢。卽區區尋數之工。雕篆之技。始也百不猶人者。中嬰世故。神精遁喪。傡與此都忘之矣。兩館提學之任。於臣猶屬太濫。丁酉辭疏中。世間百事。皆可强拙。而所亡可奈何者。無文而責以有文云者。是臣窮急語也。畢竟副急一出。露醜多端。至或僨事而招釁。文苑一步。已斷不容再誤。至若進於此而主盟詞壇。執一代之文柄。則不惟臣之內愧于心。其於汚辱文苑。爲昭代羞。何哉。藉令臣方在從宦中。不稱之實。自知者明。冒沒承膺。萬無此理。況臣自上乞養之章。已成告退之身。兩歲之中。雖冗司宿踐。蓋未嘗爲一日供職計。今忽於分外職名。爲一世所稱艶者。頓忘宿昔之言。翻作進身之階。則是無廉恥也。臣豈忍爲此。殿下亦豈忍使臣爲此也哉。鳴呼。無狀如臣。受殿下不世之遇。宜升踰分。過福招災。鬼怒人猜。理必無幸。幸賴我聖上庇覆之慈。式至于今日。臣感激銘鏤。不知死所。而臣身雖不在朝端。臣名尙列於仕籍。惟有早準歸養之請。以不負曲保之德意。爲可以公私兩便。上下俱得耳。故臣於前席。猥及此意。斷斷腔血。庶蒙鑑燭。而忽地恩命。乃與賤臣之所仰望於聖明者大謬。則天地之有憾。日月之遺照。此殆臣促命之秋也。噫。以臣孤孑之蹤。危苦之情。而至願經年未遂。誤恩視前逾加。如器旣盈。更添以水。如矢方注。又立之的試。恐一朝陷於罪戾。殿下必惻然而悔之矣。儻聖念一及乎此。則其所以翻然改命。必不待臣言之畢矣。臣之瞻天號呼。伏地顒祝者。惟此而已。臣母病重添。晝夜扶護。念不及他。而公議駁正。歷日無聞。重任虛縻。爲罪滋大。玆不得不冒入文字。從縣道上聞。伏乞聖明。亟命收還臣文衡新命。準許臣歸養前請。使公器毋玷。私情獲伸焉。臣無任戰灼祈懇之至。答曰。省疏具悉。三館新命。輿望所同。卿其勿辭。俟母病少間。卽爲上來行公。
정조 5년
開城府留守鄭好仁疏曰。伏以臣。猥以庸品。濫叨重寄。待罪本府。已過周年。而涓埃蔑效。觸事昏憒之狀。自知者久矣。迺者壓良爲賤之類。出於府吏之中。雖在今年閏月之前。爲守臣者。難免不察之罪。又況特敎已頒。令甲申嚴。如使臣素勉檢飭之方。克殫對揚之誠。則府中小吏。何敢恣意冒法。至於此極乎。究厥犯科。莫非臣罪。聖度天大。曲加涵貸。罪戾山積。罰止薄勘。自顧悚恧。尤無容措。若論其罪。臣實爲首。適會在京。豈足爲自解之端。而只使郞僚獨被重譴。寧無倖逭之愧乎。揆以微分。終難冒據。玆敢露章自列仰瀆祟聽。伏乞聖明。俯垂諒察。亟命鐫削。以爲溺職者之戒。千萬幸甚。臣無任屛營祈懇之至。答曰。省疏具悉。卿其勿辭察任。
정조 5년
掌令金光岳疏曰。伏以臣。以百不猶人之賤品。濫竊科第。叨廁仕籍。今已數十年所。徒抱尸素之懼。愧蔑涓垓之報矣。顧今柏府掌憲之職。乃是淸朝耳目之任。則尤非如臣謭劣所可堪承者。而有除輒膺。不敢逡巡者。誠以沐浴義重。他不暇顧。今於新除之下。豈獨爲辭避之計。而臣於日前。適作省墳之行。昨始歸伏私次。傷寒所祟。感冒成疾。宛轉床笫。早夜呻囈。目今病狀。萬無時日內供仕之望。坐違召命。義分是懼。玆敢擔舁病軀。隨詣闕外。略暴實狀。短章自列。伏願聖慈。俯賜鑑諒。特許鐫免。仍治臣逋慢之罪。以肅朝綱。以安私分焉。臣於乞免之章。不宜贅及他說。而憂憤所激。不容泯默。敢陳沫血之忱。以效必誅之義。惟聖明垂察焉。噫嘻。痛矣。亂臣賊子。從古何限。而豈有如近日合辭中諸賊之幸逭天討。尙保首領者。已是失刑之大者。至如鄭妻之千妖萬惡。龜柱之窮凶絶悖。卽諸賊之窩窟根柢。而猶此戴頭於覆載之間。將不知何樣禍機。何等變怪。闖出於莽伏之中。揆以國體。豈不寒心。求之邦憲。寧有是理。何況國榮之極惡大罪。罄竹難書。而最是沮遏大計。曾莽操之所不爲也。替進凶疏。亦耉輝之所未敢也。至若院啓中一句語。尤萬萬陰慘。有不忍正視者矣。特其潛藏禍機。暗蓄凶圖。渠自跳踉。人未覺得。及其眞贓畢露。大案昭揭之後。一國臣民。孰不欲食其肉寢其皮。而一啓二啓。久靳顯戮之常典。今日明日。便作故紙之陳談。終使鬼誅先及。臥斃牗下。古今天下。豈有是哉。到今追施之律。猶可以少洩神人之憤。而一味相持。又未蒙允。此尤何以懲亂逆而伸國法乎。若其叔樂純負犯至重。論列已詳。有萬戮猶輕之罪。無一分可恕之端。而且以渠侄應坐之律言之。豈可使之一刻偃息於郊坰之內。晏然自同於無故之人也哉。刑章之乖。亦莫甚於此矣。噫嘻。痛矣。德相煥億之巨奸大慝。又何爲而出也。天綱太恢。隄防不嚴。則烏得無呑舟之漏魚。而至於此賊而極矣。惟彼德相。徒藉賢祖之蔭。假托儒者之名。偏被聖眷。濫廁崇班。在渠道理。固當乃心王室。圖報國恩之萬一。而乃反謟事逆竪。陰助異圖。腸肚相連。口耳互應。一章一奏。惟國榮是聽。或進或退。惟國榮是從。畢竟陰謀。乃以四字凶言。挺身謄呈。必欲禍人家國而後已。顧其面則雖是德相。而究其心則乃彼國榮也。國榮旣斃之後。德相安得免同惡之誅。而懲討之典。只止於削奪。輿情之憤惋。尤當何如哉。且其侄煥億鬼蜮情狀。固是戾氣所種。而賣德相抄選之名。有若市井駔鱠。依國榮薰灼之勢。甘作爪牙鷹犬。謀計之排布。議論之綢繆。無不受嗾於國榮。而紹介於德相。使國榮藉重其叔。要爲䝱持上下之資者。惟煥億是已。使其叔附麗國榮。必欲沮遏宗社之計者。亦煥億是已。究厥罪狀。有浮其叔。此而一向容貸。王章不加。其亦曰國有法乎。噫。凡此諸賊。眞是天生妖孼。在法罔赦之罪。固不待今日臣言。而殿下之所稔知也。國人之所共誅也。今殿下何所顧惜。而尙靳諸臣之請耶。誠未孚格。固是群下之罪。而當斷不斷。亦不能無憾於天地之大。伏願殿下。奮發乾剛。快揮明斷。亟從前後三司之請。快施當行之律。俾王法無所撓屈。國體得以尊嚴焉。臣無任屛營祈懇之至。答曰。省疏具悉。所陳已諭矣。爾其勿辭察職。
정조 5년
副校理李鼎揆疏曰。伏以臣。猥以庸陋至愚。獲叨華顯。玷汚名器。固已久矣。枉辱恩命。亦云多矣。越在先大王靜攝之日。不敢以私悃瀆擾。竟未免泯默出脚。臣興悅退念。未嘗不暗自嗚咽。及夫我聖上光御之初。不敢以宿硏規避。亦多有因循承命。臣撫躬反省。未嘗不潛自悚忸。況於昨今兩年之間。薇垣除府。瀛館召命。幾便審。而又緣臣之宿疾迭作。愈歲寢痼。蠢動之望旣絶。違逋之罪如積。雖以我聖上藏疾滌瑕之量。包容涵囿之仁。或曲賜恩宥。或經許遞改。幸而免於投竄絶繳。僵仆道路。而臣之所以自訟於夙宵者。則不覺如癡如狂。生不若死矣。不意今者。伏奉聖旨。迺於本月初五日。以臣爲弘文館副校理。馹召繼降。促臣登筵。臣驚惶震越。益不知措躬之所也。噫。臣之何人哉。以其質則鹵莽也。以其學則句讀也。朝夕啓沃之責。何敢承當。咫尺顧問之任。何敢叨冒。臣之自知審矣。自劃素矣。玉署一步之地。顧何敢抗顔復蹈。而第伏念君召不俟駕。聖人之書訓也。臣以幺麽賤蹤。愚頑成習。逋慢多罪。臣到此情地。才分之可堪不可堪。有未暇論。疾病之可强不可强。亦難遑恤。況且邦運無疆。彌月有期。環海含生之倫。靡不攢手顒祝。則臣於是。尤當竭蹶趍承。以伸義分。頃於閏月召命之下也。冒暑登道。行到龍仁地。而以遞還歸。又於七月半間。纔到嶺下。亦遞而歸。臣於今番。亦豈不欲顚倒承膺。以肅恩命。而第臣積年痰癖。已成痼疾。發作無常。往往狂叫。中間炎熱。行役之日。風雨跋涉之時。重致傷焉。昏暈轉側。不省四至。目今病狀。萬無分寸前進之望。玆敢歷血哀籲。冒死祈懇。伏乞聖明。天地父母。亟削臣見帶之職。仍治臣積逋之罪。以肅朝綱。以安私分。千萬幸甚。臣於濱死乞免之章。有不敢以見職自處。而第臣一縷未殊之前。目下憂虞。有所大關於宗社者。臣請應聲而一言之。惟聖明垂察焉。嗚呼。討逆大論。是天地之常經。古今之通義也。應出於一人。則惟有汲汲準請。何又上下相持也。事發於一日。則所當速速正法。不可晷刻少緩也。夫何今日之討逆。大小疏辭。都不過一職相傳。昨今批旨。又不出二字不允。一日二日。看作玩愒之文。往年今年。視同恬憘之具。竟至於惡如鄭妻。而尙此戴頭於覆載。彼漢唐之蓋長太平。豈不稱冤乎。逆如龜柱。而猶然假息於海島。彼魏晉之司馬桓溫。其能伏罪乎。且如謙賊雖誅。而國榮爲其後身。能賊雖斃。而德相尙且傳神。斯莫非前後討逆之失於太寬。有以致之耳。榮之罪惡已彰。則不可使之臥席自斃而止。殿下何不以拏梁冀之典孥之耶。德相之凶慝旣著。則不可使之削籍放逐而已。殿下何不以治啓能之法治之耶。其餘㐕孽之未盡芟除。根柢之未盡誅鋤者。無非今日急先務。則只當監周書務本之戒。法唐史祛根之語。不容一分緩忽也。明矣。鳴呼。陳恒乃隣國之賊也。夫子猶爲之沐浴請討者。何哉。蓋以君臣大義。通天下亘萬古。則不當以其事係隣邦。而與賊竪。竝生天地之間也。今此諸賊。生於一國。立於同朝。而凶謀逆節。乃如是極㦧。則四百年臣子之同得秉彝者。其忍共一天耶。臣於是。尤不覺心骨俱痛。而毛髮欲竪也。殿下何爲此泄泄沓沓。終不快斷而嚴懲也。若於諸賊之案。一日不決。則其禍有甚於一日。一月不決。則其惡有加於一月。臣謂鄭妻可殺。龜柱可誅。國榮宜用孥籍。德相宜加鞫問。府院三司之請。不可不亟降兪音也。答曰。省疏具悉。所陳已諭矣。爾其勿辭。俟少間上來察職。
정조 5년
辛丑九月初十日辰時。上御誠正閣。右承旨入侍時。右承旨徐有防。記事官趙興鎭金鳳顯。別兼春秋林錫喆。以次進伏訖。上曰。疏批未下者。幾許耶。有防曰。未及的知。而幾爲五六數矣。仍命書判府事鄭存謙箚批。又命書開城留守鄭好仁疏批。又命書掌令金光岳疏批。又命書副校理李鼎揆疏批。又命書大提學金重秀疏批。書訖。命退。承史以次。退出。
정조 5년
行都承旨嚴璹藥院直。行左承旨李敬養坐。右承旨徐有防坐直。左副承旨金尙集坐。右副承旨趙時偉坐。同副承旨徐鼎修坐直。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
徐有防啓曰。明日常參經筵。齋宿相値。頉稟。傳曰。知道。
정조 5년
承旨前望單子入之。金夏材落點。
정조 5년
李敬養啓曰。新除授承旨金夏材。所當出牌。而曾經都承旨。例不得降付。何以爲之。敢稟。傳曰。許遞。
정조 5년
傳于趙時偉曰。承旨前望單子入之。
정조 5년
傳于李敬養曰。承旨房仍。
정조 5년
下備忘記于李敬養曰。昨日日氣。風高霜重。時囚中且有年過七十人。而近來禁府開坐。絶罕之故。夜以口傳下敎。時囚使之速決。而元無日寒二字。政院傳書之際。日氣以涼或冷書出。猶之。可也。以日寒如此書出。若於冬節下釋囚之命。則將用何等字乎。王言體重。一字予猶不敢放忽。職在惟允。語不成說之事。信筆書布。此雖小事。溺職則溺職。當該承旨從重推考。故事。司謁口傳下敎。不以文字往傳。而予則爲慮此等之弊。司謁傳敎。未嘗以言語傳之。每於草紙。書出一通。使司謁誦傳于承旨。傳後復以其紙。還呈差備御覽。仍置紙筒之軸。便成一副當規模。此非煩𤨏而然也。意在防奸弊重事體。而政院則猶未知委折。昨有如許做錯乎。因此而亦有使諸承宣知之者。諸臣大小除拜。以司謁口傳下敎爲之者。自是前例。而御極以後。凡有除命。臥內則必以備忘記爲之。筵中則必以傳旨爲之。此事載之吏兵房故事。復或有相左之弊。該房執奏。待發落頒布事。惕念知悉。且以備忘記言之。數十年前一承宣。創出謬例。使院吏替謄頒布。備忘記則自下消瀜矣。向令依舊規。承旨對司謁親書。更與司謁對準原備忘。還授司謁入啓備忘。則近皆還入。而承旨親書。亦果如式遵行乎。各房惕念擧行。
정조 5년
徐有防。以吏曹言啓曰。長陵參奉趙文彦呈狀內。親病甚重。勢難察任云。今姑改差。何如。傳曰。允。
정조 5년
徐鼎修。以義禁府言啓曰。時囚罪人金敬之。杖一百徒三年定配。以年七十二受贖。而告身盡行追奪。放送。金漢謙杖六十收贖。奪告身一等。放送事。草記。批旨內有功議者。各減一等事命下。而金敬之金漢謙等。無功議云矣。敢啓。傳曰。知道。
정조 5년
辛丑九月十一日酉時。上御誠正閣。坐直承旨入侍時。右承旨徐有防。同副承旨徐鼎修。記事官趙興鎭。別兼春秋徐龍輔鄭東浚。以次進伏訖。上命分讀濟州牧使及御史狀啓。有防鼎修讀奏。上曰。以狀啓觀之。則所謂李光福。多有可問之端。而大爕之必欲越海情節。亦綻露無餘矣。有防等曰。聖敎至當矣。大爕之特假一縷。寔出於我聖上好生之德意。而渠敢放恣跳踉。至以圖得百金。則可以越海等說。與光福潤德。爛漫酬酢者。誠萬萬㓙獰矣。上曰。大爕所謂膂力足當六七人之說。尤極絶悖矣。命退。承史以次退出。
정조 5년
行都承旨嚴璹齋直。左承旨徐有防齋直。右承旨金尙集齋宿。左副承旨趙時偉齋直。右副承旨金宇鎭齋宿。同副承旨徐鼎修齋宿。注書趙興鎭齋直李祖承病。假注書趙衍德齋宿。事變假注書李萬榮仕。
정조 5년
金尙集啓曰。明日常參經筵。敢稟。傳曰。停。
정조 5년
大駕詣摛文院。入齋室後。奎章閣政院玉堂藥房口傳問安。答曰。知道。
정조 5년
金尙集啓曰。今日齋宿行禮時。承旨不可不備員。而行左承旨李敬養病不仕進。所當牌招。而拘於廳規。不得請牌。何以爲之。敢稟。傳曰。牌招。
정조 5년
有政。吏批。判書李衍祥進。參判未差。參議沈念祖進。右承旨金尙集進。吏批啓曰。會寧府使。今當差出。而當品中可擬之人乏少。他道閫帥及堂上。曾經閫帥。竝擬。何如。傳曰。允。以李敬養爲吏曹參判。鄭弘淳爲內醫院都提調。鄭趾煥爲戶曹參議。申應顯爲兵曹參知。宋民載爲兵曹正郞。李在協爲禮曹參判。李敬養爲掌樂提調。
정조 5년
兵批。判書李性源進。參判鄭昌聖入直進。參議兪恒柱病。參知未差。左副承旨趙時偉進。以李壽弘朴河潤金光白爲忠壯將。金樂祐爲武兼。副司直金夏材李在學。副護軍吳載熙。
정조 5년
吏批再政。以申致權爲開城經歷。會寧府使南益祥吳載熙李東曄。無落點。
정조 5년
以開城經歷望筒。傳于徐鼎修曰。前官纔以年老不治拿勘。則其代又以癃老之人。率爾擬望。當該銓官越俸一等。此望筒。勿施。
정조 5년
以會寧府使望筒。傳于徐鼎修曰。向仍船隻事。無得輕易內擬。已有筵敎。銓官亦必承聞。而今以金海柱。遽擬他道。此等事。不有傳敎。銓官之意殊極訝惑。當該銓官。從重推考。望筒。勿施。
정조 5년
金宇鎭。以禁衛營言啓曰。依下敎。本營拘留政院水工李鳳才。兵曹房直柳喜得。放送之意。敢啓。傳曰。知道。
정조 5년
判府事鄭存謙箚曰。伏以。重光之舊甲載回。眞殿之親祭將行。聖孝冞光。群情欽頌。時原任入參之敎。別是殊恩。而臣獨病伏。末由趨詣。誠禮俱缺。愴惶交中。仍念保護之任。卽臣子殫誠之地。惟當竭蹶之不暇。豈敢爲無故辭遜之計。而病發積衰之餘。實無供劇之勢。日前箚懇。誠非獲已。庶幾鞶帶之禠。不俟終朝。一日二日。尙此虛縻。悶隘之極。靡所措躬。況今院直。不可暫曠。緣臣不進。以致番次之苟艱。其在國體私分。寧容如是。固知此時瀆撓之爲萬萬惶悚。而情窮勢迫。更不得不冒昧申籲。伏乞聖慈。特垂矝諒。亟遞臣內局之任。因勘臣屢瀆之罪。俾公私兩幸焉。取進止。答曰。省箚具悉卿懇。箚懇至此。有難一向敦迫。且今藥院番次。極甚苟艱。所帶都提擧之任。今姑許副。卿須安心勿辭。便意將攝。仍傳曰。此批答。遣史官傳諭于鄭判府事。
정조 5년
辛丑九月十二日辰時。上御誠正閣。同副承旨入侍時。同副承旨徐鼎修。記事官趙興鎭。別兼春秋徐龍輔鄭東浚。以次進伏訖。上曰。今夜璿源殿行禮時。承旨及右副兩別兼。皆以閣臣入參事。分付。仍命書藥房都提調鄭存謙箚批。書訖。命退。承史以次退出。
정조 5년
辛丑九月十二日午時。上詣摛文院。齋宿入侍時。行都承旨嚴璹。左承旨徐有防。右承旨金尙集。左副承旨趙時偉。右副承旨金宇鎭。同副承旨徐鼎修。記事官趙興鎭。假注書趙衍德。記事官金鳳顯。別兼春秋林錫喆。以次隨駕。上具翼善冠䘱龍袍。乘輿出協陽門。下敎曰。右副承旨先入侍後謝恩事。分付。賤臣承命出。與金宇鎭偕入隨駕。上曰。領相持洪忠監司狀啓。入侍事。遣史官傳諭。賤臣承命出。與徐命善偕入進伏。上曰。觀此錦伯狀啓。湖儒之作此擧措。極甚驚駭矣。命善曰。果然矣。近來湖中作一賊藪。前後亂逆層生。而尙不窮治。故至有此擧。渠輩若有一分懲畏之心。則豈敢以營護德相。有此伸辨之擧乎。此等之類。若不鋤治。則人心疑懼。世道莫定。雖曰用刑非時。卽令拿鞫。以施當律。宜矣。上曰。事係惡逆。不可不嚴査施律。而適當藏刑之時。有難如例拿鞠。先送繡衣。詳覈情狀後。以爲嚴訊。似甚合宜矣。命善曰。若以用刑爲難。則先遣御史。詳覈得情。果無妨矣。上曰。御史。誰當差遣耶。命善曰。事係逆獄。無論堂上堂下。必擇剛明人然後。可以詳覈矣。上曰。然矣。命善曰。卽見濟州御史朴天衡狀本。則逆𨩌之子衡之。卽後樂之甥姪。同居切隣。朝夕相從。衡之之弟甲乭。又配旌義。故互相往來。無所顧忌云。兄第叔姪。同配一島。殊非嚴防限絶交通之意。分付該府。使之分配他道。何如。上曰。依爲之。出擧條命命善先退。上曰。政事望筒。催促。興鎭承命出。分付。上曰。近來每有政命。則吏判或違牌或開政。是何故也。設令無意居銓。則固當一味不出。若夫有意行公。則亦當連次赴政。而如是班駁者。莫曉其意。此亦紀綱所在。焉敢若是。自今十月至十二月。若有違牌之事。則吏判當從重處分。承旨亟施拿囚之典。此後無得違牌事。知悉。上曰。會寧府使開城經歷望筒。先爲擬入事。分付。賤臣承命出捧入。以開城經歷望筒。命書傳敎曰。前官纔以年老不治拿勘。則其代又以癃老之人。率爾擬望。當該銓官越俸一等。望筒。勿施。上曰。南兵使望筒。卽爲擬入事。分付。賤臣承命出傳。上曰。政望。更爲催促。興鎭承命出捧入。上曰。若以他道閫帥備疑。則獨於金海柱。見漏。何也。此望筒勿施。更爲擬入事。分付。賤臣承命出傳。仍捧入望單。以吳載熙落點。上曰。洪忠兵使望筒。亦爲擬入事。分付。賤臣承命出傳。上曰。望筒。更爲催促。賤臣承命出。回奏曰。擬望乏人。姑未備望云矣。上曰。閫望非但乏人。其於迎送之際。不無民弊矣。仍命書傳敎曰。本道年事。南北無異。南爲甚焉。此時兵使遞易。實爲民邑之弊。日前次對。雖有兵判筵奏。不爲分明發落者。良以此也。前兵使吳載熙。姑令限明年麥秋仍任。南兵使李漢豊望筒。勿施。命書榻敎曰。會寧府使李漢豊仍任。上曰。直閣久離班次。是何故也。有防曰。方在閣門外。未及入來矣。上曰。直閣便是本閣主人。固當不離閣內。而如是擅離。極甚可怪矣。直閣今以新差。未諳事例。則閣吏惟當敎導。此後復有此等事。則首吏當重繩。以此分付。命書傳敎曰。閣臣與承旨。後先爲班。不得離次。自是定式。而至又今日。齋宿本閣。閣臣尤宜齊會閣中。而一二直提學役所進去。雖與無端不參有異。竝爲進去。極爲未安。至於直閣。則擅離班次。偃處他公廯。除拜未幾。怠慢若此。設閣後所未見之事。以此之故。遍尋閣中。未見閣臣蹤跡。大抵近來本閣事。如無主人處。礙眼之事。不一而足。此事爲尤甚。問備薄警。徒近屑越。以此意令閣臣知悉。上曰。莫重進御茶椀。初不糊封。只以薄紙覆蓋以入。醫官之如是擧行。無足可言。而提調之不能檢飭。誠甚可怪矣。璹曰。莫重御用茶飮。如是不謹封進。臣固萬萬惶悚。而掌務官則令該曹從重科治。宜矣。上曰。唯。日初昏。各軍門敎鍊官。跪告懸燈。宣傳官傳稟。上曰。知道。時偉曰。凡於齋宿時。更鼓已下。則例以扶輦軍仍作外作門矣。今番。何以爲之乎。上曰。依例爲之。上曰。挾輦軍槍劍軍。設粥以饋事。分付。宣傳官承命。分付。上曰。燭品甚劣。火致昏翳。當該官員之如是進排。極甚駭然矣。命書榻敎曰。義盈庫官員。拿處。時至四更一點。上具翼善冠䘱龍袍。出齊室。通禮跪請乘輿。上乘輿。由藥院。詣瑞暉門。通禮跪請降輿。上降輿入就板位。北向立。下敎曰。時原任大臣閣臣同參享班。領府事金尙喆。領敦寧李溵。領議政徐命善。判府事李徽之。原任提學黃景源李福源徐命膺。原任直提學鄭民始徐浩修。直提學沈念祖鄭志儉。原任直閣李秉模。原任待敎徐龍輔鄭東浚。以次入就位。贊儀跪請四拜禮。上行拜禮。大臣以下亦行拜。禮訖。上詣殿內。以次行酌獻禮。訖。仍降階就板位。北向立。贊儀唱四拜禮。上行拜禮。大臣以下亦行拜禮。訖。命大臣先退。上還詣養志堂。下敎曰。宣傳官持標信留宮門。參享人員出去後。卽爲還閉事。分付。時偉承命。分付。上曰。領府事出去時。右副承旨與之偕往。可也。上出瑞暉門。通禮跪請乘輿。上乘輿。由崇範門。出仁政門。入協陽門。入大內。諸臣口傳問安訖。以次退出。
정조 5년
行都承旨嚴璹藥院直。左承旨徐有防坐直。右承旨金尙集坐。左副承旨趙時偉坐直。右副承旨金宇鎭式暇。同副承旨徐鼎修病。注書趙興鎭仕李祖承病。假注書趙衍德藥院直。事變假注書李萬榮仕。
정조 5년
傳于趙時偉曰。再明日日次次對。明日來會。
정조 5년
又傳于曰。昨筵亦有提敎者。而本事之關係莫大。姑舍是。湖儒輩之作此擧措。前古所未聞之事。則道伯狀啓。太欠詳悉。尋常殺獄。猶且具格成案。問目招辭。不敢無端刪去。則況此事係至重者乎。不可以簿書間踈漏。有所容恕。洪忠監司李祟祜推考。應問各人。干連各人。一倂牢囚營獄。以待處分。
정조 5년
傳于趙時偉曰。近來嫌路太廣。卽一痼弊。法文所無之事。捏引强覓。必欲遂意準請而後已。豈非務勝之一端。旣非應避之間。而服紀親屬。又甚踈遠。則諉以同姓兩人之一院周旋。爲如何。凡有除命。惟事規免。雖以今日言之。左右及右副同副承旨。竝皆以此爲嫌。多不仕進。事之無所據。莫甚於此。此不嚴立科條。後弊無以防塞。右副承旨金宇鎭。同副承旨徐鼎修。竝從重推考。待明朝牌招察任。此後法典所在應避外。復以無於法之事。如是規避者。政院直捧削職傳旨。
정조 5년
三司前望單子入之。大司憲趙㻐。掌令尹在醇朴天行。持平徐郁修。大司諫金夏材。獻納李謙彬。正言李頣祥李時秀。校理金載瓚。修撰洪秉聖。副校理李顯模。落點。
정조 5년
傳于徐有防曰。持平姜彝正望。勿施。
정조 5년
傳于趙時偉曰。正言李頣祥解由勿拘。
정조 5년
趙時偉啓曰。明日次對。兩司無進參之員。除在外外。呈告未肅拜人員。倂待開門牌招。何如。傳曰。允。
정조 5년
辛丑九月十三日巳時。上御誠正閣。左承旨入侍時。左承旨徐有防。假注書趙衍德。記事官金鳳顯。別兼春秋林錫喆。以次進伏訖。上曰。今日坐直。誰也。有防曰。臣以傳香番。以爲坐直矣。命讀公事。有防讀奏訖。命退。諸臣以次退出。
정조 5년
辛丑九月十三日初更五點。上御誠正閣。坐直承旨入侍時。左承旨徐有防。假注書趙衍德。記事官金鳳顯。別兼春秋林錫喆。以次進伏訖。上曰。大司憲犬司誎以下前望單子。入之。賤臣承命出。持入。命書傳敎曰。昨見錦伯狀啓。大臣入侍。亦有論說。而直令如法擧行與否。方在商量。姑無發落矣。事係非輕。輕易處分。亦所不可。欲於明日賓對時詢問後決折。錦伯狀啓。次對時該房持入。公頉外。諸備堂毋得懸病。竝爲進參事。分付。近來兩司苟艱莫甚。至於明日賓對。備員然後可備顧問。在外及未肅拜三司許遞。前望單子入之。待下批。竝令待明朝肅謝。次對。同爲入侍。上曰。在外玉堂竝現告以入。可也。命退。諸臣以次退出。
정조 5년
行都承旨嚴璹藥院直。左承旨徐有防坐。右承旨金尙集坐直。左副承旨趙時偉坐直。右副承旨金宇鎭病。同副承旨徐鼎修病。注書趙興鎭仕直李祖承病。假注書趙衍德藥院直。事變假注書李萬榮仕。
정조 5년
徐有防啓曰。明日動駕相値。視事。頉稟。傳曰。允。
정조 5년
傳于金尙集曰。右承旨入侍。
정조 5년
傳于徐有防曰。大司諫前望單子入之。在外臺諫許遞。前望單子入之。
정조 5년
傳于徐有防曰。臺諫未差之代。政官牌招開政。
정조 5년
有政。吏批。行判書李衍祥進。參判李敬養。參議沈念祖。因傳敎不爲牌招。同副承旨徐鼎修進。以金履素爲大司諫。李惠祚爲司諫。宋銓爲持平。宋民載爲正言。
정조 5년
兵批。判書李性源病。參判鄭昌聖病。參議申應顯入直進。參知兪恒柱病。左副承旨趙時偉進。同知單李炡一。僉知單尹光宇具世元尹衡南。兵使吳載熙仍任事。承傳。
정조 5년
傳于徐有防曰。新除授臺諫。牌招察任。
정조 5년
備忘記。校理金載瓚。兼直閣下批之後。不呈肅單。無端謝恩於閣外。此前所未有之事。其委折爲先問啓。
정조 5년
傳于徐有防曰。明日由萬安門出宮。由協陽門還宮事。分付。
정조 5년
金尙集啓曰。卽者修撰李敬一。因校理金載瓚上疏。謂有情勢。陳疏徑出。原疏纔已退却矣。所當直捧禁推傳旨。而此與無端徑出有異。推考警責。玉堂上下番俱空。事甚未安。校理李宗燮。副校理權以綱。牌不進罷職傳旨。纔已捧入。校理金載瓚方帶閣職。副校理李顯模解由。啓辭未下。修撰李敬一。洪秉聖。副修撰徐有成金翊休。卽爲牌招。以爲推移入直之地。何如。傳曰。允。
정조 5년
又啓曰。修撰李敬一洪秉聖。副修撰徐有成金翊休。牌不進罷職傳旨。今方捧入。而玉堂上下番俱空。事甚未安。校理金載瓚。雖帶閣職。如値空館之時。則措辭請牌。已有特敎定式。所當牌招。而家在城外。不得出牌。待明朝牌招。何如。傳曰。閣事相妨。本職許遞。近來銓曹無人。仍任銓郞。使之着意修擧。
정조 5년
又啓曰。校理金載瓚本職許遞事。命下矣。玉堂上下番俱空。事甚未安。未差之代。政官牌招開政。待下批牌招入直。何如。傳曰。允。前望單子入之。
정조 5년
傳于趙時偉曰。引避退待三臺臣擧條啓下。在於日未暮。而處置之規。事體不輕。自來不得踰日。則無端經宿。事甚未安。行公臺諫。從重推考。
정조 5년
以司憲府現告。傳于徐有防曰。焉有執法之地。縱隷作挐閭里。列錄富人姓名。排日出禁。輪次斂貨乎。下屬作俑。官員未必盡知。向來一臺臣事出後。復有此等所爲。其爲貽羞朝廷。有辱臺閣。莫此爲甚。前掌令朴宗彦。掌令尹在醇。前持平任希遠。依向來臺臣處分。捧傳旨。
정조 5년
玉堂前望單子入之。校理李鼎揆。落點。
정조 5년
兵曹口傳政事。副司果李益運。
정조 5년
徐有防啓曰。明日大駕詣毓祥宮後。王大妃殿惠慶宮問安。何承旨進去乎。敢稟。傳曰。右承旨進去。
정조 5년
徐有防。以弘文館言啓曰。本館上番闕直。事甚未安。校理李宗爕。副校理權以綱所遭臺論。旣已停啓。卽爲牌招。推移入直之地。何如。傳曰。允。
정조 5년
又以兵曹言啓曰。明日擧動時。本曹郞廳侍衛及各差備。當爲備員。正郞李益運呈辭在外。正郞一員未差。無以推移備員。正郞李益運。今姑改差。竝與未差之代。令該曹以在京無故人。口傳差出。以爲備員之地。何如。傳曰。允。
정조 5년
吏曹口傳政事。任希遠洪仁浩爲兵曹正郞。
정조 5년
趙時偉。以兵曹言啓曰。今九月十五日毓祥宮擧動時。本曹補把京畿驛馬十五匹。依例入把之意。分付本道。何如。傳曰。允。